Խօսելով նաեւ Լիբանանի եւ Սուրիոյ դպրոցներու կրթանպաստին մասին` Ռ. Փանոսեան ըսաւ. «Մեր հոգաբարձու մարմինը արդէն որոշած է Լիբանանի եւ Սուրիոյ դպրոցներուն նպաստը շարունակել այս կրթական տարուան համար. պիտի տրամադրենք նոյն օժանդակութիւնը` աւելցնելով նուիրատուութիւն մը նոր` Միացեալ դպրոցին: Ինքնագնահատման ծրագիրը Լիբանանի դպրոցներուն մէջ պայման դրած էինք եւ կրնամ ըսել, որ շատ հետաքրքրական վերլուծումներ ստացանք: Այս հիման վրայ որոշեցինք շեշտը դնել ուսուցիչներու վերաորակաւորման անհրաժեշտութեան վրայ: Հայերէնի ուսուցիչ պատրաստելու տագնապ մը կայ սփիւռքի տարածքին. յաջորդ տարիներուն պիտի կեդրոնանանք արեւմտահայախօս մարդուժ պատրաստելու եւ ներկայ մանկավարժական կառոյցին օժանդակելու, որ վերաորակաւորուի: Այս տարուան նպաստը վերաորակաւորման կապուած պիտի ըլլայ»: